ബത്തേരിയിലെ അര്ബന് ബാങ്ക് നിയമനം : കൂടുതല് കോഴ ആരോപണങ്ങള് പുറത്ത് സുല്ത്താന് ബത്തേരി: ബത്തേരിയിലെ അര്ബന് ബാങ്ക് നിയമനം സംബന്ധിച്ച് കൂടുതല് കോഴ ആരോപണങ്ങള്. കോണ്ഗ്രസ് ഭരിച്ച മുന് ബാങ്ക് ഭരണസമിതിയും കോഴ വാങ്ങിയെന്ന് തെളിയിക്കുന്ന രേഖകള് പൊതു പ്രവര്ത്തകനായ സൂപ്പി പള്ളിയാല് പുറത്തുവിട്ടു. കോണ്ഗ്രസ് വിട്ട് സിപിഎമ്മിലെത്തി ബത്തേരിയില് സ്ഥാനാര്ഥിയായ എംഎസ് വിശ്വനാഥനും പണം കൈപറ്റിയതായി രേഖയിലുണ്ട്. സുല്ത്താന് ബത്തേരി അര്ബന് സഹകരണ ബാങ്കിലെ ക്രമക്കേടുകളില് വ്യാപക പ്രതിഷേധം ഉയരുന്നതിനിടെയാണ് മുന് ഭരണ സമിതിയും നിയമനങ്ങളില് കൈക്കൂലി വാങ്ങിയെന്ന് തെളിയിക്കുന്ന രേഖകള് പുറത്തു വരുന്നത്. പ്യൂണ്, വാച്ച്മാന് തസ്തികയിലേക്കുള്ള 13 നിയമനങ്ങളില് 1.14 കോടി രൂപ കൈകൂലിയായി കോണ്ഗ്രസ് ഭരിക്കുന്ന ഭരണസമിതി കൈപ്പറ്റിയെന്ന് സൂപ്പി പള്ളിയാല് പുറത്തുവിട്ട രേഖകളില് വ്യക്തമാകുന്നു. പ്രസിഡന്റടക്കം 14 അംഗ ഭരണസമിതി ഇതില് നിന്ന് 5 ലക്ഷം രൂപ വീതം കൈപ്പറ്റി. ഡിസിസി മുന് പ്രസിഡണ്ട് പിവി ബാലചന്ദ്രന്, ജില്ല കോണ്ഗ്രസ് ഓഫീസ് നിര്മ്മാണത്തിനായി എട്ട് ലക്ഷം രൂപ അന്നത്തെ ബാങ്ക് പ്രസിഡന്റ് കെപി തോമസില് നിന്നു കൈപ്പറ്റിയ രേഖകളും സൂപ്പി പള്ളിയാല് മാധ്യമങ്ങള്ക്ക് മുന്നില് ഹാജരാക്കി. കെപിസിസി മുന് സെക്രട്ടറിയും പിന്നീട് പാര്ട്ടി വിട്ട് സിപിഎം സ്ഥാനാര്ഥിയുമായ എംഎസ് വിശ്വനാഥനും പണം കൈപ്പറ്റിയവരുടെ പട്ടികയിലുണ്ട്. ബത്തേരി എംഎല്എ ഐസി ബാലകൃഷ്ണനും കൈകൂലി വാങ്ങിയെന്നാണ് ആരോപണം. നേരത്തെ ഡിസിസി അന്വേഷണ സമിതിയുടെ റിപ്പോര്ട്ടിന്റെ അടിസ്ഥാനത്തില് ബത്തേരി അര്ബന് ബാങ്ക് ചെയര്മാന് സണ്ണി ജോര്ജിനെയും ഡിസിസി മുന് ട്രഷറര് കെകെ ഗോപിനാഥനെയും കെപിസിസി ആറ് മാസത്തേക്ക് സസ്പെന്റ് ചെയ്തിരുന്നു. ബാങ്കില് ജോലി വാഗ്ദാനം ചെയ്ത് നിരവധി ഉദ്യോഗാര്ത്ഥികളാണ് വഞ്ചിക്കപ്പെട്ടത്. നല്കിയ പണം നഷ്ടപ്പെടുമോ എന്ന് ഭയന്ന് പരാതിയുമായി ആരും രംഗത്തെത്തിയിട്ടില്ല.